Dagny Christensen bor i ældrebolig i Cathrinegården i Hjørring, men klarer stort set sig selv. Hun har taget sit fineste tøj på. Håret sidder flot. Øjnene er spillevende, selvom synet er nede på 10 procent. Hun bliver 100 år tirsdag, og det skal fejres med venner og bekendte og ikke mindst søskendebørnene. Hun har ingen børn selv. Dagny havde helst inviteret alle til en stor fest i fællesrummet. Også selv om coronavirussen lurer alle vegne, og ingen kan vide sig sikker. Hun var parat til at løbe risikoen. - Jeg skal jo snart herfra alligevel, siger hun på klingende vendelbomål. De seks søskendebørn, der ser efter Dagny Christensen til hverdag, fik overbevist fødselaren om, at dagen godt kunne fejres på en anden måde. Så gæsterne er delt op i små hold og kommer på korte visitter i løbet af dagen. - Så vil det vise sig, om jeg sidder og sover, når de sidste kommer, smiler Dagny Christensen. Fejret med sang Klokken 10 blev der sunget fødselsdagssang udenfor og serveret kaffe, kage og chokolade. Andre beboere i Cathrinegården var varskoet, og fremmødet var flot. Det samme var vejret. Det var da også en meget glad fødselar, der vinkede til gæsterne, som havde medbragt flag. Og helt rørt blev Dagny, da hun fik læst den fødselsdagshilsen, som Dronning Margrethe havde sendt. Så selvom det ikke blev den fødselsdag, Dagny havde ønsket, blev det alligevel en uforglemmelig dag. - Det er så fint. De laver jo så meget for mig, siger Dagny Christensen. Hun har haft et godt liv, siger hun selv. Mange af årene gik med at drive gården sammen med hendes mand. Dagny blev enke som 95-årig.
Dagny Christensen fra Hjørring fyldte tirsdag 100 år. Hun havde ønsket sig en 'rigtig' fødselsdagsfejring på trods af coronavirussens hærgen, men fik en anderledes mærkedag.